CELEX: 32017D0013
Language: et
Date: 2017-05-18 00:00:00
Title: Euroopa keskpanga otsus (EL) 2017/1359, 18. mai 2017, millega muudetakse otsust (EL) 2016/948 ettevõtlussektori varaostukava rakendamise kohta (EKP/2017/13)

21.7.2017   
               
               
                  ET
               
               
                  Euroopa Liidu Teataja
               
               
                  L 190/20
               
            EUROOPA KESKPANGA OTSUS (EL) 2017/1359,
      18. mai 2017,
      millega muudetakse otsust (EL) 2016/948 ettevõtlussektori varaostukava rakendamise kohta (EKP/2017/13)
      EUROOPA KESKPANGA NÕUKOGU,
      võttes arvesse Euroopa Liidu toimimise lepingut, eelkõige selle artikli 127 lõike 2 esimest taanet,
      võttes arvesse Euroopa Keskpankade Süsteemi ja Euroopa Keskpanga põhikirja, eelkõige artikli 12.1 teist lõiget koosmõjus artikli 3.1 esimese taande ja artikliga 18.1,
      ning arvestades järgmist:
      
                  (1)
               
               
                  Euroopa Keskpanga otsusega (EL) 2016/948 (EKP/2016/16) (1) kehtestati ettevõtlussektori varaostukava. Ettevõtlussektori varaostukava moodustab osa laiendatud varaostukavast koos varaga tagatud võlakirjade kolmanda ostukava, varaga tagatud väärtpaberite ostukava ja avaliku sektori varade järelturult ostmise kavaga. Varaostukava eesmärk on veelgi tõhustada rahapoliitika ülekandumist, hõlbustada laenuandmist euroala majandusele, lihtsustada laenusaamise tingimusi kodumajapidamistele ja ettevõtjatele ning kaasa aidata inflatsioonimäära tagasipöördumisele 2 %st madalamal, ent selle lähedal olevale tasemele keskpikas perspektiivis, mis on kooskõlas Euroopa Keskpanga (EKP) peamise ülesandega säilitada hindade stabiilsus.
               
            
                  (2)
               
               
                  Ühtse rahapoliitika saavutamiseks, mis hõlmab varaostukava kasutamise, tuleb määratleda eurosüsteemi poolt kasutatavad vahendid, instrumendid ja menetlused, et seda poliitikat liikmesriikides, mille rahaühik on euro, ühetaoliselt ellu viia.
               
            
                  (3)
               
               
                  22. märtsil 2017 otsustas EKP nõukogu täiendavalt täpsustada reegleid, mida kohaldatakse lõpetamises osalevate üksuste poolt emiteeritud võlainstrumentide suhtes, et tagada nende ühetaoline kohtlemine eurosüsteemi rahapoliitika varaostukavades.
               
            
                  (4)
               
               
                  Seetõttu tuleb otsust (EL) 2016/948 (EKP/2016/16) vastavalt muuta,
               
            ON VASTU VÕTNUD KÄESOLEVA OTSUSE:
      Artikkel 1
      Muudatused
      1.   Otsuse (EL) 2016/948 (EKP/2016/16) artikli 2 punkti 1 alapunkt j asendatakse järgmisega:
      
         
                     „j)
                  
                  
                     ei ole avaliku või erasektori ettevõtja: i) mille peamine eesmärk on varade järkjärguline üleandmine ja oma tegevuse lõpetamine; või ii) mis on varahalduse või varade loovutamise üksus, mis on asutatud finantssektori restruktureerimise ja/või kriisilahenduse toetuseks (*1), sh võõrandamisstruktuur, mis on tekkinud kriisilahendusest tuleneva varade eraldamise meetme tagajärjel kooskõlas Euroopa Parlamendi ja nõukogu määruse (EL) nr 806/2014 (*2) artikliga 26 või Euroopa Parlamendi ja nõukogu direktiivi 2014/59/EL artiklit 42 ülevõtva riigisisese õigusaktiga (*3);
                  
               
      2.   Otsuse (EL) 2016/948 (EKP/2016/16) artikli 2 punkti 1 alapunkt k jäetakse välja.
      Artikkel 2
      Jõustumine
      Käesolev otsus jõustub 21. juulil 2017.
      
         Frankfurt Maini ääres, 18. mai 2017
         
            
               EKP nõukogu nimel
            
            
               EKP president
            
            Mario DRAGHI
         
      
      
         (1)  Euroopa Keskpanga otsus (EL) 2016/948, 1. juuni 2016, ettevõtlussektori varaostukava rakendamise kohta (EKP/2016/16) (ELT L 157, 15.6.2016, lk 28).